**Albie de sare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Bate în geam canicula, ești bine,

Ți-ai pus costumul colorat de baie?

Că vreau să ies, iubito,-n larg cu tine

Azi nu se-anunță niciun strop de ploaie.

Putem să ne bronzăm și mai aproape,

La Ocna Șugatag sau chiar pe lacuri

La Ocnele Sibiului ne-ngroape

Sub săruri fine care stau de veacuri

Și ne așteaptă trupurile nude

Topite-ncet de soarele fierbinte,

Să văd prin bluza fină fructe crude,

Dar nu-ţi promit că am să fiu cuminte.

- De-atâta timp aştept să-ntoarcă vara

Emoția-nceputului, iubite,

Să ascultăm pe ţărmul lunii seara

Cum cântă mariachi. Nesfârşite

Aş vrea să fie nopţile acestea

Cu luna plină. Toarnă în pahare

Licoarea ce ne poartă în povestea

Unei iubiri de foc, tulburătoare.

Să închinăm ca vraja ei să ţină

Mai multe vieţi sau numai o-nserare,

Să-ţi fiu când întuneric, când lumină,

Şi-ntr-un târziu o albie de sare.

Ioan Grigoraș Liliana Trif